Kjósendur virðast hafa beint reiði sinni að Íhaldsflokki May ( t.v. ) og Verkamannaflokki Jeremy Corbyn ( t.h. ) . Vísir / EPA Bæði Íhaldsflokkurinn og Verkamannaflokkurinn töpuðu sætum en minni flokkar unnu á í sveitarstjórnarkosningunum á Englandi og Norður-Írlandi sem fóru fram í gær . Stjórnmálaskýrendur túlka úrslitin sem svo að kjósendur hafi refsað flokkunum tveimur fyrir hvernig þeir hafa haldið á útgöngu Bretlands úr Evrópusambandinu . Kosið var til sveitarstjórnar á 248 stöðum á Englandi auk sex borgarstjóraembætta og til allra ellefu sveitarstjórna á Norður-Írlandi . Þrátt fyrir að talningu væri lokið í innan við helmingi sveitarstjórna á Englandi í morgun hafa fulltrúar bæði Íhaldsflokksins og Verkamannaflokksins viðurkennt að kosningarnar hafi verið blóðtaka fyrir þá , að sögn breska ríkisútvarpsins BBC . Miðað við þær tölur sem liggja fyrir hefur Íhaldsflokkur Theresu May forsætisráðherra tapað um 430 sætum í sveitarstjórnum . Mögulegt er tapið nemi að minnsta kosti 800 sætum þegar öll atkvæði hafa verið talin . Flokkurinn hefur tapað meirihluta í sautján sveitarstjórnum og Verkamannaflokkurinn þremur . Frjálslyndir demókratar unnu verulega á og hafa bætt við sig 300 sætum . Þeir hafa náð meirihluta í átta sveitarstjórnum fram að þessu . Auk þeirra bættu Græningjar og minni sjálfstæðir flokkar við sig sætum . Breski sjálfstæðisflokkurinn Ukip hefur tapað 54 sætum . Upphaflega ætluðu Bretar að ganga úr Evrópusambandinu 29. mars . Því var frestað þar sem breska þingið felldi útgöngusamningi May forsætisráðherra ítrekað . Útgöngunni hefur nú verið frestað til 31. október .